**Teenustele** **„Psühholoog-nõustaja vastuvõtt eriarsti suunamisel“ (kood 7638), „Psühholoog-nõustaja kaugvastuvõtt eriarsti suunamisel“ (kood 7639) ja „Psühholoog-nõustaja videovastuvõtt eriarsti suunamisel“ (kood 7638) suunamise juhend**

Käesolev juhend abistab teenuseosutajaid patsientide suunamisel Eesti Haigekassa tervishoiuteenuste loetelu (*edaspidi tervishoiuteenuste loetelu*) teenustele „Psühholoog-nõustaja vastuvõtt eriarsti suunamisel“ (kood 7638), „Psühholoog-nõustaja kaugvastuvõtt eriarsti suunamisel“ (kood 7639) ja „Psühholoog-nõustaja videovastuvõtt eriarsti suunamisel“ (kood 7638). Juhend on kooskõlastatud Eesti Psühholoogide Liidu ja Eesti Kliiniliste Psühholoogide Kutseliiduga.

**MILLAL SUUNATA?**

Arsti hinnangul on patsiendi terviseseisund mõjutatud psühholoogilistest teguritest, mille püsimine põhjustab häiritust, takistab paranemist või haiguse remissiooni.

Teenus sisaldab:

* patsiendi psühhosotsiaalse funktsioneerimise, terviseseisundit mõjutavate psühholoogiliste tegurite, ressursside ja motivatsiooni ning igapäevase toimetuleku hindamine;
* ravi toetav psühholoogiline nõustamine (nt probleemilahendusoskuste õpetamine, eneseregulatsiooni oskuste arendamine, emotsioonidega toimetuleku parandamine, enesehinnangu toetamine);
* vaimse tervise probleemide tekke ja süvenemise ennetamine (nt psühhoharimine ja sotsiaalsete oskuste õpetamine);
* elustiilinõustamine, ravisoostumuse parandamine või teiste terviseprobleemide psühholoogiliste tegurite hindamine ja mõjutamine;
* patsiendi psühholoogiline toetamine kriisis (nt peale raske haiguse diagnoosi saamist, lähedase kaotust, õnnetust, vägivallakogemust ja muude negatiivsete elusündmuste korral);
* patsiendi psühholoogilise toimetulekuvõime parandamine erinevate füüsilise ja vaimse tervise probleemide ning sellekohase ravi foonil (nt psühholoogilise arengu häired, kroonilised haigused, taastusravi, onkoloogiline ravi, palliatiivravi);
* patsiendi võrgustiku (sh pere ja lähedased) nõustamine.

**MILLAL MITTE SUUNATA?**

* Kui patsient vajab psüühikahäire diagnoosimist, sellest tuleneva raviplaani koostamist ning ravi;
* kui on vajalik psüühikahäire diagnoosi täpsustamine (sh kognitiivse funktsiooni või isiksuse uuring);
* puudub psühholoogilise sekkumise näidustus (nt patsient vajab sotsiaalteenuseid; patsient soovib psühholoogilist nõustamist isiksusliku arengu toetamiseks, kuid sel puudub seos patsiendi terviseseisundiga);
* patsient ei soovi saada abi oma psühholoogilistele probleemidele.

**MILLIST INFOT LISADA SAATEKIRJALE?**

* Suunamise põhjus ja ootus psühholoog-nõustajale (sh ootus tagasisidele ja vajadusel teenuse maht);
* probleemi kirjeldus, sümptomite dünaamika ja nende mõju igapäevasele toimetulekule (mh patsiendi ohtlikkus endale ja teistele);
* varasemalt diagnoositud asjakohased seisundid/häired;
* senised asjakohased uuringud ja nende tulemused;
* senine probleemi lahendamiseks saadud ravi (sh psühholoogiline nõustamine, psühhoteraapia);
* olulised taustaandmed (nt lapseea arengu iseärasused, traumaatilised elusündmused, varasemalt diagnoositud psüühikahäired, käesoleva haiguse psühhogeensed tegurid, tugivõrgustiku olemasolu jne).